Zeso errinemanaui nattipa Zoze oza Arimateauarricca madirrapa Zeso assire ppa izauiuarrine tamine Piratoza uati tarraride.
Pouapa Zesoccaraha zodeodeni noppine poua cacomaza madirrari.
Nazapa Pirato rrehe naza Zoze tocanarroraniza Zeso assire dicca inazapa zorro inade.
Nicodemo naco nauiza bacco nade.
Narraripa taide zomeraha Zesoza qquide toccaza pouaza uati uati tarraride.
Narrarina marrorro 30 quilo eccarronarrarode.
Narraro marrorrope aua amani tada tani onini mirra,
aua onihi marriconi onini aloe carrimarraro.
Marroni bica tarraro.
Zozepa Nicodemo tezerre Zeso assire etero zorrorani onini linhoza rrore inaqquimanade,
aua marriconi marroni bica tarraro icanarrimemaneza.
Zodeodenipa poccadeni madirra zoqquezapa poccadeni ppanirripe nama nama quequenanarraride.
Nazama naui Zeso coba zanaui uarrira tanizape ppa taui carri tarraride.
Nanizape tonoccobiri zati sibaza ui tozimani anirrarode.
Narrarozapa madirra zoqqueui poza-rraraccaui.
Zodeodenicca rrassinarracca uada bacco tabote narrarorrine narraro tonoccobiri uarrira taniccaza Zeso assire ibezemanarraride.
Nezape semana torrapomanicca uada taidecca domico izamassa zizi tani parri neraha Maria Madarenauarriccape Zeso noccobiriuarri toccarrarode.
Bacco tezape qqui tanerre tonoccobiripe touaberre narraro.
Sibape parrimaraniuarrina uitterre narraro nade.
Nezape Maria rroppa nanirraro,
Simao-Pedoro oua inarrarodeniza bacco nanirrarode.
Ouape Zeso poua uatimade.
Ouazana denima uati uana tarrari.
Maria attinipe arrima nanide:
—Zeso noccobiri touabaparra!
Poua assire idinemanaza zorro iquenarrarirana.
Nerrecouarri ibemananarra?
Ssamomo inani −nanide Maria Madarenauarricca attini.
Nezape Zeso uatimade oua Pedoro tezerre uima imittezape zarra inade,
Zeso noccobiriuarri.
Ipamehe zarra ineraha Zeso uatimade ouana uassi onerre narraro.
Zeso noccobiriuarri bacco onaporrarode.
Naraha Pedoropa zotode bacco namissade.
Nazama Zeso uatimade ouape odiuarri ocattezimanerre Zeso rrorrore naqqui eteroa qqui oneraha oqquezima-rrerade.
Naraha zotodecca Simao-Pedoro bacco namissazana Zeso noccobiri bodiuarri toqquezimade.
Poua naco qqui tanerre Zeso assire rrorrore naqqui eteroa pozerre nanira qqui tarraride.
Poua tati teteppepe parrimaranizana pazoninehe pozerre nani naqui qqui tarraride.
Zotode oua naqui oqquezimezana qqui onezana:
—Parrissa Zesopa nauatonirrariua −onade.
Iape Deo Atti dozo naponicca ihimittapo neraha iaza pina ponimassa nade.
Narraro uima dozo naporrarope:
—Zoqqueraha,
nauatoniuitoui −naporrarode.
Nezape icca ozauarri icadanide.
Maria Madarenauarriccape nani Zeso noccobiri uapiuarri iboza orri orri narraro.
Orri orri nanerre odi bodiuarri tocattezima narraro.
Nanarra Deocca zozosse tabaqqui memeuarricca eterorideni mopopo taha pamiza rrari nade.
Zeso assire pozauirrineza pamizarrari nade.
Ouahapa tatirrineuarri uittari,
ouahapa amorirrineuarri uittari narrari.
Nazapa Deocca memeuarricca zozosse tabaqquipa Mariaza uati toquenarrari:
—Nerrecotoui orri orri tarraro?
−quenaui nade.
Naraha Mariape poni cacomerarraro:
—Oua Zozossede zorro ininemanarrari.
Amossi naza orri orri onarraro.
Nerrecouarrina ibemanaui?
−nani nade.
Narraro uati tehe rrica,
poni ideniuarri qqui tanarra Zeso ua canaui nade.
Mariape Zeso qqui teraha nocconi rriza tarraro.
Naraha Zeso poniza uati tarrari:
—Nerrecotoui orri orri tarraro?
Nerrecorraritoui qqui qqui tarizarraro?
−naui nade.
Neraha Maria poni bodinipe:
—Arrarraripa arrauarricca aua moue ppa taui cacauade uitide −nani nade.
Nezape pouaza uati tarraro:
—Tiana arra zoqquerrari assire zorro tininerrari uitide?
Rrehe tezape nerrecouarri tinebonarra?
Ouana toui oqqueza zorro onaniuiuarrine,
onarraro −nani nade.
Naraha manaco Zesopa poniza uati tarrari:
—Maria!
−naui nade.
Nanerre pouauarri qqui napomeza zodeodeni atti ebereoza uati tarraro:
—Raboni!
−nani nade.
(Ettizape:
oua Maride,
narraro.)
Naraha Zeso attia poniza:
—Oua mari tizana-rrerarri.
Occa Abiuarri occamacossani-rreraccani.
Pina ticcaniza ouatti ouimecotedeniza uati tinanina:
“Zeso attipa:
‘Occa Abi Deouarri occamacossanina.
Narraripa ticcadeni Abi Deo’ naparra” tinanina −naui nade Zeso.
Nezape Maria Madarenauarricca toccaniza poua uatimadedeniza bacco tanizape uati tarraro:
—Ia Zozossede qqui onapa!
−nanirraro.
Pocca uima naqui uati nanide.